Holyfield ‘wil Tyson nie by geveg in boelie’ | Netwerk24
Dit klink nie of Mike Tyson daarin belangstel om ’n derde keer teen Evander Holyfield te boks nie. Holyfield het albei hul vorige kragmetings gewen. Foto: Getty Images
Holyfield sê hy wil nie Tyson “direk” vir ’n geveg vra nie, want dit sal byna dieselfde wees as om sy voormalige teenstander te boelie.
“As ek hom vra, is dit amper asof ek ’n boelie is wat weer teen iemand, wat ek al twee keer verslaan het, wil probeer baklei,” sê Holyfield.
“Ek wil nie daardie druk op my hê van ‘jy wil net teen Mike baklei omdat jy weet jy kan hom klop nie’.”
Al beplan albei legendes om aan vertoongevegte deel te neem, weet Holyfield dat dit rof kan raak.
“As hy my slaan, gaan ek terugslaan,” sê Holyfield.
Tyson het egter onlangs aan Lil Wayne op Young Money Radio gesê Holyfield is nie deel van sy planne nie.
“Nee, nee, ons het baie ouens (wat daarin belangstel om teen hom te veg) en ons gesels met baie van hulle, maar Holyfield is nie een nie,” het Tyson gesê.
Daar is glo ’n kans dat Tyson teen die einde van die week gaan aankondig wie sy teenstander in sy eerste vertoongeveg gaan wees.
Tito Ortiz, ’n gemengde gevegskunstenaar, het onlangs gesê “Tyson se mense” het hom oor ’n moontlike geveg gekontak.
Hy is egter net een van vele vegters wat Tyson skielik uitdaag of beweer dat hulle sy volgende teenstander gaan wees. – Sportredaksie, Reuters, TMZ
Meer oor: Boks | Mike Tyson | Evander Holyfield
Fury wil Klitschko in kryt nadoen